উম্মে বানিন বিনতে আবদুল আজিজ

**উম্মে বানিন বিনতে আবদুল আজিজ** ( ) ছিলেন একজন উমাইয়া রাজকুমারী, যিনি উমাইয়া খলিফা প্রথম আল-ওয়ালিদের প্রধান স্ত্রী ও অষ্টম উমাইয়া খলিফা উমর ইবনে আব্দুল আজিজের বোন ছিলেন। 

## জীবনী
উম্মে বানিন ছিলেন উমাইয়া বংশের একজন রাজকুমারী। তিনি আব্দুল আজিজ ইবন মারওয়ানের কন্যা এবং তাঁর তৃতীয় স্ত্রী লায়লা বিনতে সুহাইলের সন্তান ছিলেন। তাঁর পিতা মিশরের একজন শক্তিশালী গভর্নর ছিলেন এবং উমাইয়া শাসনব্যবস্থায় তিনি গুরুত্বপূর্ণ ভূমিকা পালন করেন। তার পিতামহ মারওয়ান ইবনে হাকাম তাঁর মৃত্যুর আগে আব্দুল মালিক ইবনে মারওয়ানের পর তাঁর দ্বিতীয় উত্তরাধিকারী হিসেবে আব্দুল আজিজকে মনোনীত করে যান। কিন্তু আব্দুল মালিক চেয়েছিলেন যে, তাঁর নিজের ছেলে প্রথম আল-ওয়ালিদ (শা. ৭০৫–৭১৫) তার উত্তরসূরি হোক। শেষ পর্যন্ত আব্দুল আজিজকে তাঁর এই পরিবর্তনের বিরোধিতা না করতে রাজি করানো হয়। তবে তাঁর পিতা আব্দুল আজিজ ৭০৫ খ্রিস্টাব্দে ১২ মে ( ১৩ জমাদিউল আউয়াল, ৮৬ হিজরি) মৃত্যুবরণ করেন, যা খলিফা আব্দুল মালিকের মৃত্যুর চার মাস আগে ঘটে। ফলে তাঁর মৃত্যুর পরপরই আব্দুল মালিক তাঁর পুত্র প্রথম আল-ওয়ালিদকে উত্তরাধিকারী হিসেবে মনোনীত করেন।

এরপর উম্মে বানিন তাঁর চাচাতো ভাই আল-ওয়ালিদের সাথে বিবাহ বন্ধনে আবদ্ধ হন। ঐতিহাসিক অ্যান্ড্রু মার্শাম উল্লেখ করেন যে, এই বিবাহটি আব্দুল মালিক এবং উম্মে বানিনের পিতা আব্দুল আজিজের পরিবারের মধ্যকার সম্পর্ককে আরও দৃঢ় করে তোলে। পরবর্তীতে এই দম্পতির কয়েকজন সন্তান জন্ম নেন: আব্দুল আজিজ ইবনে আল ওয়ালিদ, মুহাম্মদ ইবনে আল-ওয়ালিদ, মারওয়ান ইবনে আল-ওয়ালিদ, আনবাসা ইবনে আল-ওয়ালিদ ও কন্যা আয়িশা বিনতে আল-ওয়ালিদ। তাঁদের জ্যেষ্ঠ পুত্র আব্দুল আজিজ সম্পর্কে ইতিহাসবিদ সি. ই. বসওয়ার্থ মন্তব্য করেন, তিনি তাঁর ভাইদের মধ্যে সবচেয়ে প্রভাবশালী ও শক্তিশালী ব্যক্তিত্ব ছিলেন।

তখনো নারীরা পর্দা মেনে প্রয়োজনে পুরুষদের সাথে কথা বলতে পারতেন। তাই খলিফাদের স্ত্রীদের তখনো প্রয়োজনে পুরুষদের সাথে সাক্ষাৎ করার অনুমতি ছিল। উম্মে বানীন তাঁর স্বামীকে রাজি করিয়ে হাজ্জাজ বিন ইউসুফের সাথে সাক্ষাৎ করেন। জানা যায় যে, হাজ্জাজ নারীদের সম্পর্কে একবার অবমাননাকর মন্তব্য করেন। তিনি বলেন, “নারীরা কেবল ভোগের জন্য, তাদের ওপর গোপন বিষয়ের ভরসা করা যায় না এবং রাষ্ট্রকার্যে তাদের পরামর্শ নেওয়া উচিত নয়।” উম্মে বানিন তাকে দীর্ঘ সময় অপেক্ষা করিয়ে তারপর সাক্ষাৎ দেন। সাক্ষাতে তিনি দৃঢ়ভাবে বলেন, “খলিফা তাঁর স্ত্রীদের ব্যাপারে তোমার মতামতকে গুরুত্ব দেবেন না। তুমি সবচেয়ে তুচ্ছ ব্যক্তি; আর এজন্যই আল্লাহ তোমাকে বেছে নিয়েছেন কাবা ধ্বংস করার জন্য (ইবনে যুবাইরের বিদ্রোহ দমনের সময়) এবং খলিফা আবু বকরের নাতিকে হত্যা করার জন্য।” এরপর তিনি তাঁর দাসীকে হাজ্জাজকে বিদায় করার নির্দেশ দেন।

৭১৫ সালে তাঁর স্বামী প্রথম আল-ওয়ালিদ মৃত্যুবরণ করেন এবং তাঁর মনোনীত উত্তরাধিকারী সুলাইমান ইবনে আব্দুল মালিক খলিফা হন। পরবর্তীতে সুলাইমান তাঁর মৃত্যুশয্যায় উম্মে বানিনের ভাই উমর ইবনে আব্দুল আজিজকে নিজের উত্তরসূরি হিসেবে মনোনীত করেন। ফলে, পরবর্তীতে তাঁর ভাই খলিফা হন। উম্মে বানিন বিশেষভাবে পরিচিত ছিলেন এই কারণে যে, তিনি বনু উমাইয়ার মোট চৌদ্দজন খলিফার মধ্যে ১১ জনের সাথে আত্মীয়তার সম্পর্কে আবদ্ধ ছিলেন। 

## তাঁর আত্মীয় খলিফা
উম্মে বানিন পিতৃ ও মাতৃ উভয় সূত্রেই উমাইয়া পরিবারের সঙ্গে সম্পর্কিত ছিলেন। তিনি একাধিক উমাইয়া খলিফার সমসাময়িক ছিলেন এবং তাদের সঙ্গে তাঁর আত্মীয়তার সম্পর্কও ছিল।

## তথ্যসূত্র


## উৎস

* 
* 
* 
* 
* 
* 

বিষয়শ্রেণী:বনু উমাইয়া
বিষয়শ্রেণী:উমাইয়া খলিফার স্ত্রী
বিষয়শ্রেণী:৬৯০-এর দশকে মৃত্যু
বিষয়শ্রেণী:৭২০-এর দশকে মৃত্যু
বিষয়শ্রেণী:৮ম শতাব্দীর আরব ব্যক্তি
বিষয়শ্রেণী:৮ম শতাব্দীর উমাইয়া খিলাফতের ব্যক্তি
বিষয়শ্রেণী:আরব রাজকুমারী